ಒಂದು ಫೋಟೋ.. ಮನುಷ್ಯನ ಮುಖವಾಡದ ನೂರಾರು ಕಥೆ ಹೇಳಿದ ಹಕ್ಕಿ ಮುಖಗವಸು ಮನುಷ್ಯನ ಮುಖವಾಡವನ್ನ ಮರೆಮಾಚುತ್ತದೆ. ಇದೀಗ ಅದೇ ಮಾಸ್ಕ್ ಮನುಷ್ಯನ ವ್ಯಕ್ತಿತ್ವದ ಮುಖವಾಡವನ್ನ ಬಯಲು ಮಾಡ್ತಿದೆ. ಹೌದು ಕ್ಷಣದಲ್ಲಿ ಕ್ಲಿಕ್ಕಿಸಿದ ಒಂದು ಫೋಟೋ ಇದೀಗ ಮಾನವರ ಬದುಕಿನ ಕ್ರೂರ ಕಥೆಗಳನ್ನ ಹೇಳ್ತಿದೆ. ಜಗತ್ತಿಗೆ ಕೊರೊನಾ ವೈರಸ್ ನಡುಕ ಹುಟ್ಟಿಸಿದೆ. ಎಲ್ಲರೂ ಕೂಡ ವೈರಸ್ನಿಂದ ದೂರವಿರಲು ಮಾಸ್ಕ್ ಧರಿಸುತ್ತಿದ್ದಾರೆ. ಕೈಯನ್ನ ತೊಳೆಯುವುದು, ಸ್ಯಾನಿಟೈಸರ್ ಹಾಕಿಕೊಳ್ಳುವ ಮೂಲಕ ಜಾಣತನವನ್ನ ಪ್ರದರ್ಶಿಸುತ್ತಿದ್ದಾರೆ. ಸಾಂಕ್ರಾಮಿಕ ರೋಗದ ವಿರುದ್ಧ ಹೋರಾಟ ನಡೆಸ್ತಿರುವ ಜನರು, ಆ ಹೋರಾಟದ ಒಂದು ಭಾಗ ಎಂದು ನಂಬಿರುವ ಪರಿಸರ ಮಾಲಿನ್ಯದ ಜಾಗೃತಿಯನ್ನೇ ಕಡೆಗಣಿಸಿಬಿಟ್ಟಿದ್ದಾರೆ. ಇದಕ್ಕೆ ಪಕ್ಷಿಯೊಂದು ನೀರಿನಲ್ಲಿ ಎಸೆದ ಮಾಸ್ಕ್ ಒಂದನ್ನ ಮೇಲಕ್ಕೆ ಎತ್ತಿ ಎಚ್ಚರಿಕೆಯನ್ನ ಕೊಟ್ಟಿದೆ! ಸೋಶಿಯಲ್ ಮೀಡಿಯಾದಲ್ಲಿ ವೈರಲ್ ಆಗಿರುವ ಹಕ್ಕಿಯ ಫೋಟೋ ನೂರಾರು ಕಥೆಗಳನ್ನ ಹೇಳ್ತಿದೆ. ಇಂಡಿಯನ್ ಫಾರೆಸ್ಟ್ ಸರ್ವೀಸ್ ಆಫಿಸರ್ ಸುಶಾಂತ್ ನಂದಾ, ಈ ಫೋಟೋ ಜೊತೆ ಟ್ವೀಟ್ ಮಾಡಿ.. ಮಾಸ್ಕ್ ಮನುಷ್ಯನ ಮುಖವನ್ನ ಮರೆಮಾಚುತ್ತೆ. ಅದು ಹೊರ ಬಂದಾಗ ಆತನ ನಿಜವಾದ ಬಣ್ಣ ಬಯಲಾಗುತ್ತದೆ ಅಂತಾ ಬರೆದುಕೊಂಡಿದ್ದಾರೆ. ಸೋಶಿಯಲ್ ಮೀಡಿಯಾದಲ್ಲಿ ಈ ಫೋಟೋ ಭಾರೀ ಚರ್ಚೆಗೆ ಗ್ರಾಸವಾಗಿದೆ. ಫೋಟೋ ನೋಡಿ ಕೆಲವರು ಆಕ್ರೋಶ ವ್ಯಕ್ತಪಡಿಸಿದ್ರೆ, ಇನ್ನು ಕೆಲವರು ತಮ್ಮದೇ ರೀತಿಯಲ್ಲಿ ವ್ಯಾಖ್ಯಾನಿಸುತ್ತಿದ್ದಾರೆ.